FÆLLES HOLDNING af 24. marts 1995 fastlagt af Rådet på grundlag af artikel J.2 i traktaten om Den Europæiske Union, vedrørende Burundi (95/91/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2 -

FASTLAGT FØLGENDE FÆLLES HOLDNING:

1. Den Europæiske Union forfølger, for så vidt angår Burundi, målene i erklæringen af 19. marts 1995, hvori de generelle prioriteter fastlægges.

2. Ministertrojkaen begiver sig den 24. marts til Burundi som et udtryk for Den Europæiske Unions støtte til den nationale forsoning, jf. regeringsaftalen af 10. september 1994.

3. Den Europæiske Union er villig til at hjælpe den burundiske regering med at tilrettelægge en national debat med deltagelse af alle dele af den burundiske nation for at styrke den nationale forsoning og genoprette demokratiet. Formandskabet vil på de betingelser, der er nævnt i artikel J.5, stk. 3, i traktaten tage kontakt med de burundiske myndigheder, for at Rådet snarest muligt kan forelægges en vurdering af behovene.

4. Formandskabet og Kommissionen vil inden for deres respektive beføjelser tage de nødvendige kontakter for at iværksætte denne fælles holdning, og de vil sammen rette de planlagte henvendelser til tredjemand.

4.1. Den Europæiske Union er villig til hurtigt at støtte udsendelsen af menneskerettighedseksperter inden for de rammer, som De Forenede Nationers højkommissær for menneskerettigheder har fastlagt.

- Der vil blive taget de nødvendige kontakter med De Forenede Nationers højkommissær for menneskerettigheder for at fastlægge betingelserne for Den Europæiske Unions deltagelse;

- Kommissionen vil foreslå, at Det Europæiske Fællesskab hurtigst muligt bidrager til at finansiere denne operation med omkring 3 mio. ECU, hvilket er et beløb, som Kommissionen vil vurdere på ny på grundlag af resultaterne af Trojkaens mission og af de løbende kontakter.

4.2. Den Europæiske Union er villig til at bidrage til at genoprette retssamfundet og til at styrke det burundiske retssystem ved navnlig at støtte uddannelsen af dommere.

Der vil blive taget de nødvendige kontakter med de burundiske myndigheder for at gøre det muligt for Rådet hurtigst muligt at vedtage et program for støtte til retssystemet.

4.3. Den Europæiske Union støtter, at der hurtigt indkaldes til en rundbordsdiskussion mellem bidragyderne med deltagelse af internationale institutioner, særlig de internationale finansieringsinstitutioner, og alle de lande, der har venskabelige forbindelser med Burundi.

Der vil blive taget de nødvendige skridt til, at dette forslag får bredest mulig støtte.

4.4. Den Europæiske Union er villig til at bidrage til, at den handlingsplan, som blev vedtaget af den regionale konference om bistand til flygtninge, repatrierede og fordrevne i de store søers område (den 15.-17. februar 1995 i Bujumbura), gennemføres for Burundis vedkommende og følges op.

Der vil blive taget de nødvendige skridt til at opfordre tredjelande til at støtte handlingsplanen.

4.5. Den Europæiske Union er villig til at støtte OAU's indsats.

5. Alle de øvrige af Den Europæiske Unions mål og prioriteter, jf. den erklæring, der blev vedtaget den 19. marts 1995 i Carcassonne, vil blive søgt opfyldt hurtigst muligt, og der vil eventuelt blive fastlagt en supplerende fælles holdning herom.

6. Opfølgningen af denne fælles holdning vil blive foretaget af de kompetente grupper under Rådet, som formandskabet og Kommissionen regelmæssigt aflægger beretning til.

7. Denne fælles holdning offentliggøres i Tidende.

Udfærdiget i Bruxelles, den 24. marts 1995.

På Rådets vegne

A. JUPPÉ

Formand